Sklep VIII R 13/2005
Sodna praksa Vrhovnega sodišča, 2005-04-14

SOCIALNO ZAVAROVANJE - CIVILNO PROCESNO PRAVO

spor o pristojnosti - stvarna pristojnost - plačilo premije dodatnega prostovoljnega zdravstvenega zavarovanja

Ker je postal sklep okrajnega sodišča o nepristojnosti in odstopu zadeve delovnemu in socialnemu sodišču pravnomočen šele 12.1.2005, se šteje, da je vse do tega datuma postopek tekel pred okrajnim sodiščem. Ker je na dan uveljavitve ZDSS-1 postopek tekel pred okrajnim sodiščem, ostane na podlagi 88. člena ZDSS-1 v zadevi to sodišče še naprej stvarno pristojno.

Za odločanje v tej zadevi je stvarno pristojno Okrajno sodišče v Ljubljani.

Tožeča stranka je pri Okrajnem sodišču v Ljubljani zoper toženko vložila predlog za izvršbo na podlagi verodostojne listine. Zoper sklep o dovolitvi izvršbe z dne 8.1.2002 je toženka ugovarjala. Zato je sodišče s sklepom z dne 7.2.2002 sklep o izvršbi razveljavilo in sklenilo, da se bo postopek o zahtevku nadaljeval v pravdi. Ob ugotovitvi, da je predmet spora plačilo zapadlih premij individualnega prostovoljnega zdravstvenega zavarovanja, se je dne 23.12.2004 Okrajno sodišče v Ljubljani s sklepom izreklo za stvarno nepristojno in zadevo odstopilo v reševanje Delovnemu in socialnemu sodišču v Ljubljani, kot stvarno in krajevno pristojnemu sodišču.

Sklep je postal pravnomočen dne 12.1.2005, Delovnemu in socialnemu sodišču v Ljubljani pa je bil spis poslan dne 2.2.2005.

Delovno in socialno sodišče v Ljubljani pristojnosti ni sprejelo in je dne 21.3.2005 predlagalo Vrhovnemu sodišču Republike Slovenije, da odloči v sporu o pristojnosti.

Za odločanje v tej zadevi je pristojno Okrajno sodišče v Ljubljani.

Na podlagi določb 2. alinee 2. točke 5. člena Zakona o delovnih in socialnih sodiščih (ZDSS (1994) - Ur. l. RS, št. 19/94 in 20/98) je bila do 31.12.2004 v sporih v zvezi s prostovoljnim zdravstvenim zavarovanjem, med katere se uvrščajo tudi spori o plačilu premij za to zavarovanje, pristojno delovno in socialno sodišče v socialnem sporu. V skladu z določbami 7. člena Zakona o delovnih in socialnih sodiščih (ZDSS-1, Ur. l. RS, št. 2/04), ki je začel veljati 1.1.2005, delovno in socialno sodišče za spore iz prostovoljnega zdravstvenega zavarovanja, vključno s spori o plačilu premij za to zavarovanje, ni več stvarno pristojno. Spor o plačilu premije prostovoljnega zdravstvenega zavarovanja je po svoji naravi premoženjski spor v smislu določb 1. člena Zakona o pravdnem postopku (ZPP - Ur. l. RS, št. 36/04), za katerega je v skladu z določbami ZPP stvarno pristojno sodišče splošne pristojnosti.

ZDSS-1 v 88. členu ureja pristojnost sodišča v zadevah v zvezi s prostovoljnim dodatnim pokojninskim in prostovoljnim zdravstvenim zavarovanjem v prehodnem obdobju tako, da se v sporih, začetih do uveljavitve tega zakona, postopki nadaljujejo pred sodišči, pred katerimi tečejo ob njegovi uveljavitvi. Pristojnost sodišča splošne pristojnosti ali socialnega sodišča v tej zadevi je torej odvisno od tega, pred katerim sodiščem je postopek tekel ob uveljavitvi ZDSS-1, torej 1.1.2005.

Sklep Okrajnega sodišča v Ljubljani, opr. št. VII P 852/2002 z dne 23.12.2004, s katerim se je sodišče izreklo za stvarno nepristojno, je postal pravnomočen 12.1.2005. Ker v skladu s 1. odstavkom 23.

člena ZPP sodišče, ki se je v zadevi izreklo za stvarno nepristojno, odstopi zadevo pristojnemu sodišču na podlagi pravnomočnega sklepa, se šteje, da je v obravnavani zadevi postopek vse do 12.1.2005 tekel pred Okrajnim sodiščem v Ljubljani. Ob uveljavitvi ZDSS-1 s 1.1.2005 je torej postopek tekel pred navedenim sodiščem, ki tako, glede na določbe 88. člena ZDSS-1, ostaja stvarno pristojno za odločanje v tej zadevi.

Glede na povedano je sodišče na podlagi določb 2. odstavka 25. člena ZPP odločilo, da je za odločanje v tej zadevi stvarno pristojno Okrajno sodišče v Ljubljani, ki je v zadevi istočasno tudi krajevno pristojno.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.